Likumprojekts

**Grozījumi Publisku izklaides un svētku pasākumu drošības likumā**

Izdarīt Publisku izklaides un svētku pasākumu drošības likumā (Latvijas Republikas Saeimas un Ministru Kabineta Ziņotājs, 2005, 14. nr.; 2008, 16. nr.; 2009, 10. nr.; Latvijas Vēstnesis, 2013, 129. nr.; 2015, 127. nr.; 2016, 82. nr.) šādus grozījumus:

1. Izslēgt 4.1 panta otro daļu.

2. Papildināt 5. panta pirmo daļu pēc vārdiem "Valsts policijas" ar vārdiem "un pašvaldības policijas".

3. Izteikt III nodaļas nosaukumu šādā redakcijā:

"**III nodaļa. Pasākuma organizatora, par tehnisko drošību atbildīgās personas un par sabiedrisko kārtību un drošību atbildīgās personas, kārtības uzturētāju un publiska pasākuma apmeklētāju un dalībnieku tiesības un pienākumi**".

4.  10. pantā:

izteikt panta nosaukumu šādā redakcijā:

"**10. pants. Pasākuma organizatora tiesības un pienākumi**";

papildināt otrās daļas 10. punktu pēc vārdiem "Valsts policijas" ar vārdiem "vai pašvaldības policijas";

izteikt trešo daļu šādā redakcijā:

"(3) Pasākuma organizators ir atbildīgs par pasākuma drošību kopumā."

5.  11. pantā:

izteikt panta nosaukumu šādā redakcijā:

"**11. pants. Par sabiedrisko kārtību un drošību atbildīgās personas tiesības un pienākumi**";

papildināt pirmās daļas 4. punktu pēc vārdiem "Valsts policijai" ar vārdiem "vai pašvaldības policijai";

izslēgt otro daļu.

6. 12. pantā:

izteikt panta nosaukumu šādā redakcijā:

"**12. pants. Par tehnisko drošību atbildīgās personas tiesības un pienākumi**";

izslēgt ceturto daļu.

7. 13. pantā:

izteikt panta nosaukumu šādā redakcijā:

"**13. pants. Kārtības uzturētāju tiesības un pienākumi**";

izslēgt trešo daļu.

8. 14. pantā:

izteikt panta nosaukumu šādā redakcijā:

"**14. pants. Publiska pasākuma apmeklētāja un dalībnieka pienākumi**";

izslēgt otro daļu.

9. Papildināt 18. panta pirmo un otro daļu pēc vārdiem "Valsts policijas" ar vārdiem "vai pašvaldības policijas".

10. Papildināt likumu ar V nodaļu šādā redakcijā:

"**V nodaļa. Administratīvā atbildība publisku izklaides un svētku pasākumu rīkošanas un norises jomā un kompetence sodu piemērošanā**

**19. pants. Administratīvā atbildība publisku izklaides un svētku pasākumu rīkošanas un norises jomā**

(1) Par nesaskaņota publiska pasākuma organizēšanu izsaka brīdinājumu vai piemēro naudas sodu fiziskajām personām līdz septiņdesmit naudas soda vienībām, bet juridiskajām personām – līdz piecsimt astoņdesmit naudas soda vienībām.

(2) Par šā likuma 4.1 panta pirmās daļas 4. punktā noteikto priekšmetu un simbolu izmantošanas pieļaušanu publiska pasākuma norises laikā, izņemot gadījumus, kad to izmantošanas mērķis nav saistīts ar totalitāro režīmu slavināšanu vai izdarīto noziedzīgo nodarījumu attaisnošanu, izsaka brīdinājumu vai piemēro naudas sodu pasākuma organizatoram – fiziskajām personām līdz septiņdesmit naudas soda vienībām, bet juridiskajām personām – līdz piecsimt astoņdesmit naudas soda vienībām.

(3) Par publiska pasākuma nenodrošināšanu ar akustiskām atskaņošanas sistēmām operatīvai informācijas sniegšanai un pasākuma apmeklētāju un dalībnieku rīcības koordinēšanai izsaka brīdinājumu vai piemēro naudas sodu pasākuma organizatoram – fiziskajām personām līdz septiņdesmit naudas soda vienībām, bet juridiskajām personām – līdz piecsimt astoņdesmit naudas soda vienībām.

(4) Par vardarbības, klajas nacisma, fašisma vai komunisma ideoloģijas sludināšanu, kā arī par noziedzīgu nodarījumu un citu likumpārkāpumu slavēšanu publiska pasākuma norises laikā izsaka brīdinājumu vai piemēro naudas sodu fiziskajām personām līdz septiņdesmit naudas soda vienībām, bet juridiskajām personām – līdz piecsimt astoņdesmit naudas soda vienībām.

(5) Par šā likuma 4.1 panta pirmās daļas 4. punktā minēto priekšmetu un simbolu izmantošanu publiska pasākuma norises laikā, izņemot gadījumus, kad to izmantošanas mērķis nav saistīts ar totalitāro režīmu slavināšanu vai izdarīto noziedzīgo nodarījumu attaisnošanu, piemēro naudas sodu fiziskajām personām līdz simt četrdesmit naudas soda vienībām, bet juridiskajām personām – līdz tūkstoš četrsimt divdesmit naudas soda vienībām.

(6) Par pirmās medicīniskās palīdzības un neatliekamās medicīniskās palīdzības nenodrošināšanu publiska pasākuma laikā piemēro naudas sodu pasākuma organizatoram – fiziskajām personām līdz simt četrdesmit naudas soda vienībām, bet juridiskajām personām – līdz tūkstoš četrsimt divdesmit naudas soda vienībām.

(7) Par normatīvo aktu prasību neievērošanu attiecībā uz pirotehnisko pakalpojumu sniegšanu publiska pasākuma laikā piemēro naudas sodu pasākuma organizatoram – fiziskajām personām līdz simt četrdesmit naudas soda vienībām, bet juridiskajām personām – līdz tūkstoš četrsimt divdesmit naudas soda vienībām.

(8) Par tādu darbību veikšanu, kas rada draudus publiska pasākuma dalībnieku vai citu personu drošībai un veselībai, piemēro naudas sodu līdz simt četrdesmit naudas soda vienībām.

(9) Par publiska pasākuma rīkošanu piemiņas dienās, kas noteiktas 25. martā, 8. maijā, 14. jūnijā un 4. jūlijā, ja šā pasākuma veids un mērķis neatbilst šo piemiņas dienu raksturam, piemēro naudas sodu fiziskajām personām līdz simt četrdesmit naudas soda vienībām, bet juridiskajām personām – līdz tūkstoš četrsimt divdesmit naudas soda vienībām.

(10) Par publiska pasākuma laikā publiski izteiktu aicinājumu izdarīt noziedzīgu nodarījumu vai citu likumpārkāpumu piemēro naudas sodu fiziskajām personām līdz simt četrdesmit naudas soda vienībām, bet juridiskajām personām – līdz tūkstoš četrsimt divdesmit naudas soda vienībām.

(11) Par saskaņota publiska pasākuma saskaņoto noteikumu neievērošanu, ja tā dēļ ir radīts kaitējums sabiedriskajai kārtībai un drošībai, piemēro naudas sodu pasākuma organizatoram – fiziskajām personām līdz simt četrdesmit naudas soda vienībām, bet juridiskajām personām – līdz tūkstoš četrsimt divdesmit naudas soda vienībām.

(12) Par šā likuma 1. panta 3., 4. un 5. punktā noteikto personu piedalīšanās nenodrošināšanu attiecīgajā publiskajā pasākumā piemēro naudas sodu pasākuma organizatoram – fiziskajām personām līdz simt četrdesmit naudas soda vienībām, bet juridiskajām personām – līdz tūkstoš četrsimt divdesmit naudas soda vienībām.

(13) Par normatīvo aktu prasību neievērošanu attiecībā uz nepilngadīgo uzturēšanos sabiedriskā vietā nakts laikā piemēro naudas sodu pasākuma organizatoram – fiziskajām personām līdz simt četrdesmit naudas soda vienībām, bet juridiskajām personām – līdz tūkstoš četrsimt divdesmit naudas soda vienībām.

(14) Par sabiedrisko kārtību un drošību atbildīgās personas šajā likumā noteikto pienākumu nepildīšanu, ja tā dēļ ir radīts kaitējums sabiedriskajai kārtībai un drošībai, piemēro naudas sodu līdz simt četrdesmit naudas soda vienībām.

(15) Par tehnisko drošību atbildīgās personas un par kārtības uzturētāja šajā likumā noteikto pienākumu nepildīšanu, ja tā dēļ ir radīts kaitējums sabiedriskajai kārtībai un drošībai, piemēro naudas sodu fiziskajām personām līdz simt četrdesmit naudas soda vienībām, bet juridiskajām personām – līdz tūkstoš četrsimt divdesmit naudas soda vienībām.

**20. pants. Kompetence sodu piemērošanā**

Administratīvo pārkāpumu procesu par šā likuma 19. pantā minētajiem pārkāpumiem veic Valsts policija vai pašvaldības policija."

11. Papildināt pārejas noteikumus ar 5. punktu šādā redakcijā:

"5. Grozījums šā likuma 4.1 pantā par otrās daļas izslēgšanu, 5. panta pirmajā daļā, 10. panta otrajā daļā, 11. panta pirmās daļas 4. punktā un 18. pantā, kas paredz papildināt normas ar norādi uz pašvaldības policiju, III nodaļas nosaukumā, 10., 11., 12., 13. un 14. pantā, kas paredz izslēgt vārdu "atbildība" panta nosaukumā un izslēgt regulējumu par personas saukšanu pie administratīvās atbildības, un šā likuma V nodaļa stājas spēkā vienlaikus ar Administratīvo pārkāpumu procesa likumu."

Tieslietu ministrs

Dzintars Rasnačs